4.10.2022.
LV
Eiropas Savienības Oficiālais Vēstnesis
L 256/5
KOMISIJAS ĪSTENOŠANAS LĒMUMS (ES) 2022/1847 (2022. gada 28. septembris) par pieprasījumu reģistrēt Eiropas pilsoņu iniciatīvu “Jautājuma par konkrētiem mācīšanās traucējumiem risināšana ES līmenī” saskaņā ar Eiropas Parlamenta un Padomes Regulu (ES) 2019/788 (paziņots ar dokumenta numuru C(2022) 6901) (Autentisks ir tikai teksts angļu valodā)
EIROPAS KOMISIJA,
ņemot vērā Līgumu par Eiropas Savienības darbību,
ņemot vērā Eiropas Parlamenta un Padomes Regulu (ES) 2019/788 (2019. gada 17. aprīlis) par Eiropas pilsoņu iniciatīvu (1) un jo īpaši tās 6. panta 2. un 3. punktu,
tā kā:
(1)
Komisijai 2022. gada 1. augustā tika iesniegts pieprasījums reģistrēt Eiropas pilsoņu iniciatīvu “Jautājuma par konkrētiem mācīšanās traucējumiem risināšana ES līmenī”.
(2)
Iniciatīvas mērķus organizatori formulējuši šādi: “Šīs iniciatīvas mērķis ir atvieglot izglītības pieejamību cilvēkiem ar konkrētiem mācīšanās traucējumiem (t. i., disleksiju, diskalkūliju un disgrāfiju).
Skolēni un studenti ar šādiem mācīšanās traucējumiem saskaras ar grūtībām izglītības apguvē, jo trūkst zināšanu par šo tematu, trūkst atbilstošu mācību materiālu un ir netaisni eksāmenu nosacījumi.
Lai gan dalībvalstis šo jautājumu ir risinājušas katra atsevišķi, neatbilstīgās mācīšanās traucējumu definīcijas, atšķirīgās metodes šādu traucējumu atklāšanai un palīdzības sniegšanai rada atšķirības starp valstīm.
Tādējādi attieksme pret skolēniem un studentiem citās dalībvalstīs var būt atšķirīga, un tas varētu kavēt viņu tiesības brīvi pārvietoties, kā to paredz Līgumi, tādējādi ietekmējot viņu izglītību un integrāciju sabiedrībā.
Ar šo mēs lūdzam Komisiju saskaņā ar LESD 165. panta 4. punkta otro ievilkumu iesniegt priekšlikumu Padomes ieteikumam ar kopīgām pamatnostādnēm valstu valdībām par to, kā atklāt un risināt jautājumu saistībā ar mācīšanās traucējumiem.
Personu ar mācīšanās traucējumiem labāka integrācija izglītības sistēmā būtu svarīgs solis ceļā uz to, lai nodrošinātu taisnīgas iespējas visiem ES pilsoņiem.”
(3)
Sīkāka informācija par iniciatīvas priekšmetu, tās mērķiem un pamatojumu ir atrodama iniciatīvas pielikumā, kurā izklāstīti un izskaidroti šīs iniciatīvas atbalstīšanas iemesli.
Pielikumā ir uzsvērti šādi trīs iniciatīvas punkti, proti: 1) tā var uzsvērt jautājuma globālo raksturu un nepieciešamību to risināt Eiropas līmenī, 2) Komisija ar savu ekspertu grupu un dalībvalstu tiesību aktu plašāku perspektīvu var sniegt ieguldījumu pētījumos par konkrētiem mācīšanās traucējumiem, proti, ka pētniecībā galvenā uzmanība būtu jāpievērš mācīšanās traucējumu definēšanai Eiropas mērogā un kompensācijas pasākumu noteikšanai, un 3) iniciatīvā var uzsvērt, cik svarīgi ir izmantot jaunās tehnoloģijas ar mērķi atvieglot mācību procesu skolēniem un studentiem ar mācīšanās traucējumiem.
(4)
Iniciatīvai pievienots papildu dokuments, kurā ietverts salīdzinošs pētījums par disleksiju Eiropā.
(5)
Kas attiecas uz iniciatīvas vispārējo mērķi, proti, atvieglot izglītības pieejamību personām ar mācīšanās traucējumiem, attīstot kvalitatīvu izglītību, veicinot dalībvalstu sadarbību un vajadzības gadījumā atbalstot un papildinot to rīcību, vienlaikus pilnībā respektējot dalībvalstu atbildību attiecībā uz mācību saturu un izglītības sistēmu organizāciju, Komisija ir kompetenta iesniegt tiesību akta priekšlikumu, pamatojoties uz Līguma par Eiropas Savienības darbību (LESD) 165. pantu.
(1) OV L 130, 17.5.2019., 55. lpp.